अस्पताल बीमार, मुख्यमंत्री खुद लें संज्ञान: विजेंद्र
दिल्लीके 39 सरकारी अस्पताल बीमार हो गए हैं। आलम यह है कि दिल्ली सरकार के अंदर आने वाले सुपरस्पेशिएलिटी अस्पताल भी इस अव्यवस्था का शिकार हैं। यह आरोप नेता प्रतिपक्ष विजेंद्र गुप्ता ने लगाया है।
विजेंद्र गुप्ता ने मुख्यमंत्री अरविंद केजरीवाल से मांग की है कि वे व्यक्तिगत तौर पर मामले का संज्ञान लेते हुए ताहिरपुर और जनकपुरी में नवनिर्मित सुपरस्पेशलिटी अस्पतालों के सभी विभागों को पूरी तरह से चालू कराएं। फिलहाल इन अस्पतालों में मरीजों को केवल ओपीडी सुविधाएं ही दी जा रही हैं। लगभग 224 करोड़ रुपए की लागत से निर्मित ये अस्पताल आज भी सफेद हाथी साबित हो रहे हैं। बता दें कि जनकपुरी सुपरस्पेशलिटी अस्पताल वर्ष 2008 से बनकर तैयार है, जबकि ताहिरपुर अस्पताल 2003 से बनकर तैयार हैं।
अस्पतालों की स्थिति
दिल्लीसरकार के कुल 39 अस्पतालों में मरीजों के लिए मात्र 10994 बिस्तरों की व्यवस्था है। सरकार ने सत्ता में आते ही बिस्तरों की संख्या बढ़ाकर 20 हजार करने का वायदा किया था। सभी अस्पतालों में डॉक्टरों, नर्सों, पैरामेडिकल स्टाफ, जांच मशीनें और दवाओं की भारी कमी है। दिल्ली में बढ़ते मरीजों की संख्या को देखते हुए कम से कम 1 लाख बिस्तरों की जरूरत है। सरकारी और निजी अस्प्तालों में कुल मिलाकर 20 हजार बिस्तर ही उपलब्ध हैं। मोहल्ला क्लीनिक के नाम पर करोड़ों रुपए का विज्ञापन देकर सरकार ने पीठ थपथपायी थी।
इसके अलावा कैट्स एंबुलेंस के बेड़े में 100 लाइफ सपोर्ट एंबुलेंस और 10 एडवांस्ड लाइफ एंबुलेंस जोड़ी जानी थी, लेकिन अब तक एक भी एंबुलेंस बेड़े में शामिल नहीं हुई। बता दें कि शीतकालीन सत्र के दौरान खुद स्वास्थ्य मंत्री सत्येंद्र जैन ने भी कहा था कि दिल्ली सरकारी अस्पताल बीमार हैं।
bho_Deva hin_Deva hin_Deva hin_Deva hin_Deva hin_Deva